**Lietošanas instrukcija: informācija pacientam**

**LOMEXIN 2% krēms**

*fenticonazoli nitras*

**Pirms zāļu lietošanas uzmanīgi izlasiet visu instrukciju, jo tā satur Jums svarīgu informāciju.**

- Saglabājiet šo instrukciju! Iespējams, ka vēlāk to vajadzēs pārlasīt.

- Ja Jums rodas jebkādi jautājumi, vaicājiet ārstam vai farmaceitam.

- Šīs zāles ir parakstītas tikai Jums. Nedodiet tās citiem. Tās var nodarīt ļaunumu pat tad, ja šiem cilvēkiem ir līdzīgas slimības pazīmes.

1. Ja Jums rodas jebkādas blakusparādības, konsultējieties ar ārstu vai farmaceitu. Tas attiecas arī uz iespējamām blakusparādībām, kas nav minētas šajā instrukcijā. Skatīt 4. punktu.

**Šajā instrukcijā varat uzzināt**:

* 1. Kas ir LOMEXIN un kādam nolūkam to lieto
  2. Kas Jums jāzina pirms LOMEXIN lietošanas
  3. Kā lietot LOMEXIN
  4. Iespējamās blakusparādības
  5. Kā uzglabāt LOMEXIN
  6. Iepakojuma saturs un cita informācija

**1. Kas ir LOMEXIN un kādam nolūkam to lieto**

LOMEXIN piemīt fungistatiska (attīstību kavējoša) un fungicīda (iznīcinoša) aktivitāte pret dermatofītiem (tie rada lielāko daļu no ādas sēnīšu infekcijām), patogēnām rauga un dimorfo sēnīšu formām un pelējuma sēnīti.

Zāles lieto, lai ārstētu sekojošas infekcijas:

* noteiktu sēnīšu veidu – dermatofītu - izraisītas ādas infekcijas ar dažādu lokalizāciju: uz galvas, ķermeņa, apakšstilbiem, pēdām („atlētu pēda”), rokām, sejas, bārdas un nagiem;
* ādas kandidozes (rauga sēnīšu infekcija), ieskaitot gadījumus, kad infekcija skārusi starpeni, sēkliniekus, dzimumlocekļa galviņu un priekšādiņu;
* *pityriasis versicolor* (ādas slimība, ko izraisa noteiktu veidu sēnītes (*Pityrosporum orbiculare* vai *Pityrosporum ovale));*
* eritrazmu (ādas infekcijas slimība, ko izraisa *Microsporun minutissimum*);
* seborejisko dermatītu (ādas iekaisums, kad āda pārklājas ar dzeltenīgi pelēcīgām, taukainām, plānām zvīņām).

**2. Kas Jums jāzina pirms LOMEXIN lietošanas**

**Nelietojiet LOMEXIN šādos gadījumos:**

* ja Jums ir alerģija pret fentikonazola nitrātu vai kādu citu (6. punktā minēto) šo zāļu sastāvdaļu.

**Brīdinājumi un piesardzība lietošanā**

Pirms LOMEXIN lietošanas konsultējieties ar ārstu vai farmaceitu.

Zāles lietojot lokāli (īpaši ilgstoši), var paaugstināties organisma jutība pret tām. Tādā gadījumā zāļu lietošana jāpārtrauc.

**Citas zāles un LOMEXIN**

Pastāstiet ārstam vai farmaceitam par visām zālēm, kuras lietojat, pēdējā laikā esat lietojis vai varētu lietot.

**Grūtniecība, barošana ar krūti un fertilitāte**

Ja Jūs esat grūtniece vai barojat bērnu ar krūti, ja domājat, ka Jums varētu būt grūtniecība, vai plānojat

grūtniecību, pirms šo zāļu lietošanas konsultējieties ar ārstu vai farmaceitu.

Grūtniecības un barošanas ar krūti periodā fentikonazolu drīkst lietot tikai ārsta uzraudzībā.

**Transportlīdzekļu vadīšana un mehānismu apkalpošana**

LOMEXIN neietekmē vai nenozīmīgi ietekmē spēju vadīt transportlīdzekļus vai apkalpot mehānismus.

**LOMEXIN satur propilēnglikolu (E1520), cetilspirtu un vilnas taukus (lanolīnu)**

Šīs zāles satur 50 mg propilēnglikola katrā gramā. Propilēnglikols var izraisīt ādas karinājumu. Nelietot šīs zāles bērniem, jaunākiem par 4 nedēļām, uz vaļējām brūcēm vai plašiem plaisājošiem vai bojātiem ādas laukumiem (piemēram, apdegumiem), iepriekš nekonsultējoties ar ārstu vai farmaceitu.

Zāles satur cetilspirtu un vilnas taukus (lanolīnu), kas var izraisīt lokālas ādas reakcijas (piemēram, kontaktdermatītu).

**3. Kā lietot LOMEXIN**

Vienmēr lietojiet šīs zāles tieši tā, kā ārsts vai farmaceits Jums teicis. Neskaidrību gadījumā vaicājiet ārstam vai farmaceitam.

Lietošanai uz ādas.

LOMEXIN 2% krēmu lieto 1-2 reizes dienā, saskaņā ar ārsta norādījumiem. Pirms šo zāļu lietošanas bojātā vieta jānomazgā un jānosusina.

LOMEXIN 2% krēmu lieto, lai ārstētu gludo ādu, ādas krokas un gļotādu. To viegli ierīvē bojātajā ādas rajonā. Krēms ir piemērots galvenokārt sauso sēnīšu infekciju ārstēšanai: *pityriasis versicolor*, eritrazma un nagu sēnīšu infekcijas (pacientiem ar nagu sēnīšu infekciju pēc krēma ierīvēšanas šī vieta ir jāpārklāj ar nosedzošu pārsēju). Krēms ir piemērots arī dzimumorgānu sēnīšu infekciju ārstēšanai vīriešiem.

**Lietošana bērniem un pusaudžiem**

LOMEXIN lietošana bērniem nav ieteicama.

Pēc krēma lietošanas vienmēr nomazgājiet rokas ar ziepēm un siltu ūdeni. LOMEXIN nav taukains, tas neatstāj traipus un to var viegli nomazgāt ar ūdeni.

**Ja esat lietojis LOMEXIN vairāk nekā noteikts**

Ja Jūs vai kāds cits ir nejauši norijis LOMEXIN, nekavējoties sazinieties ar ārstu vai tuvāko neatliekamās medicīniskās palīdzības nodaļu.

**Ja esat aizmirsis lietot LOMEXIN**

Ja esat aizmirsis lietot devu, dariet to, tiklīdz atceraties, un pēc tam turpiniet kā plānots. Nelietojiet dubultu devu, lai aizvietotu aizmirsto devu.

Ja Jums ir kādi jautājumi par šo zāļu lietošanu, jautājiet ārstam vai farmaceitam.

**4. Iespējamās blakusparādības**

Tāpat kā visas zāles, šīs zāles var izraisīt blakusparādības, kaut arī ne visiem tās izpaužas.

Pēc lietošanas var rasties viegla, pārejoša dedzinoša sajūta. Lietojot atbilstoši ieteikumiem, LOMEXIN uzsūcas slikti, un sistēmiskas nevēlamas blakusparādības nav sagaidāmas.

**Ļoti retos gadījumos (var ietekmēt mazāk nekā 1 no 10 000 cilvēku)**

Eritēma (apsārtums), nieze, izsitumi, eritematozi izsitumi, ādas kairinājums, dedzinoša sajūta ādā.

**Ziņošana par blakusparādībām**

Ja Jums rodas jebkādas blakusparādības, konsultējieties ar ārstu vai farmaceitu. Tas attiecas arī uz iespējamajām blakusparādībām, kas nav minētas šajā instrukcijā. Jūs varat ziņot par blakusparādībām arī tieši Zāļu valsts aģentūrai, Jersikas ielā 15, Rīgā, LV 1003. Tīmekļa vietne: www.zva.gov.lv. Ziņojot par blakusparādībām, Jūs varat palīdzēt nodrošināt plašāku informāciju par šo zāļu drošumu.

**5. Ka uzglabāt LOMEXIN**

Uzglabāt bērniem neredzamā un nepieejamā vietā.

Šīm zālēm nav nepieciešami īpaši uzglabāšanas apstākļi.

Nelietot šīs zāles pēc derīguma termiņa beigām, kas norādīts uz iepakojuma pēc “EXP”. Derīguma termiņš attiecas uz norādītā mēneša pēdējo dienu.

Neizmetiet zāles kanalizācijā vai sadzīves atkritumos. Vaicājiet farmaceitam, kā izmest zāles, kuras vairs nelietojat. Šie pasākumi palīdzēs aizsargāt apkārtējo vidi.

**6. Iepakojuma saturs un cita informācija**

**Ko LOMEXIN satur**

* Aktīvā viela ir fentikonazola nitrāts. 1 g krēma satur 20 mg fentikonazola nitrāta.
* Citassastāvdaļas ir propilēnglikols (E1520), hidrogenēti vilnas tauki (lanolīns), attīrīta mandeļu eļļa,taukskābju poliglikolesteri, cetilspirts, glicerīna monostearāts, dinātrija edetāts, attīrīts ūdens.

**LOMEXIN ārējais izskats un iepakojums**

Balts, viendabīgs krēms alumīnija tūbiņā, kas iepakota kartona kastē. Tūbiņa satur 30 g krēma.

**Reģistrācijas apliecības īpašnieks un ražotājs**

**Reģistrācijas apliecības īpašnieks**

Recordati Industria Chimica e Farmaceutica S.p.A., Via Civitali, 1 – 20148 Milano, Itālija

**Ražotāji**

Recordati Industria Chimica e Farmaceutica S.p.A., Via Civitali, 1 – 20148 Milano, Itālija

vai

VAMFARMA S.R.L., Via Kennedy, 5, 26833 Comazzo (Lodi), Itālija

**Šī lietošanas instrukcija pēdējo reizi pārskatīta 06/2022.**